Világszerte minden évben emberek tízezrei esnek át agyműtéten
egyetlen vágás nélkül:
nincs sebészkés, nincs műtőasztal, és a betegek nem vesztenek vért.
Ehelyett ez az eljárás egy elszigetelt helyiségben zajlik
egy méretes műszer segítségével, amely láthatatlan fénysugarakat irányoz
egy agyon belül lévő konkrét célpontra.
A kezelés neve sztereotaxiás sugársebészet,
amely egy sugárterápiás technika:
a sugarak feladata, hogy apránként megsemmisítsék a rosszindulatú sejteket.
A páciens számára a folyamat CT-vizsgálattal kezdődik,
ami a fejről háromdimenziós képet készít röntgensugarak segítségével.
Ezáltal megállapítható a tumor pontos helye, mérete és alakja.
A CT-vizsgálat az ún. "Hounsfield egység" kiszámításában is segít,
amely a különféle szövetek sugárelnyelő tulajdonságát mutatja.
Ez pedig ahhoz kell, hogy megtudjuk, a sugárzás hogyan fog behatolni az agyba,
s ezáltal tökéletesíthetjük annak hatását.
Az orvosok mágneses rezonanciás képalkotást, azaz MRI-t is végezhetnek,
amely kifinomultabb képet ad a lágyszövetről,
ami a tumor alakjának és helyének jobb meghatározásában segít.
A tumor pontos helyének és méretének feltárása létfontosságú,
mivel a tumor kezeléséhez nagy sugárdózisra van szükség.
A sugársebészet több sugárnyaláb alkalmazására épül.
Külön-külön mindegyik alacsony sugárdózist közvetít.
Azonban, csakúgy, mint az egy pontban összefutó színpadi fények,
melyek együttesen ragyogó, elkerülhetetlen reflektorfényt alkotnak,
egyesülve a sugárnyalábok is eléggé erőteljesek a tumorok elpusztításához.
Amellett, hogy lehetővé teszi a tumorok pontos megcélzását
a környező egészséges szövetek nagyobb mértékű károsítása nélkül,
több sugárnyaláb használata rugalmasságot is eredményez.
Az orvosok beállíthatják az agyszöveten áthaladó legjobb szögeket és útvonalakat
a célpont eléréséhez,
és szükség szerint szabályozhatják minden sugárnyaláb intenzitását.
Mindez az agyban lévő létfontosságú rendszerek megóvásában segít.
De pontosan mit is csinál ez a leleményes megközelítés a szóban forgó tumorokkal?
Mikor több sugárnyaláb kereszteződik egy rákos sejtszaporulat szétroncsolására,
együttes erejük gyakorlatilag szétvágja a sejtek DNS-ét,
ami a sejtek szerkezetének összeomlásához vezet.
Ez a folyamat idővel az egész tumort elpusztítja.
A sugarak részben a DNS közvetlen közelében lévő területet is károsítják,
instabil részecskéket, úgynevezett szabad gyököket létrehozva.
Mindez olyan veszélyes mikrokörnyezetet teremt,
amely ellenséges nemcsak a tumorral szemben,
hanem néhány, közvetlen közelben lévő, egészséges sejttel szemben is.
A nem rákos sejtek károsításának kockázatát csökkenti,
hogy a sugárnyalábokat a lehető legprecízebben
a tumor pontos alakjára irányítják.
Miután a sugársebészeti kezelés megsemmisítette a tumor sejtjeit,
elkezdődik a test természetes méregtelenítő mechanizmusa.
Az immunrendszer gyorsan begyűjti az elpusztult sejtmaradványokat,
hogy kiüríthesse a szervezetből, miközben a többi sejt hegesedni kezd.
Újdonságai ellenére a sugársebészet nem minden agytumorkezelés esetén
elsődleges választás.
Először is, általában kisebb tumorok kezelésére alkalmazzák.
Másrészt a sugárzásnak kumulatív hatása is van,
vagyis a korábbi sugárdózisok összeadódhatnak a későbbiekkel.
Így a kiújuló tumorral rendelkező páciensek
jövőbeni sugársebészeti kezelése korlátokba ütközhet.
Azonban a hátrányokat bőven ellensúlyozzák az előnyök.
Számos agytumor esetében
a sugársebészet ugyanolyan sikeres lehet a rákos sejtek megsemmisítésében,
mint a hagyományos agysebészet.
Például agyhártyadaganatnál
a kiújulás ugyanolyan vagy kisebb eséllyel következik be,
ha a páciens sugársebészeten esik át.
Továbbá a hagyományos sebészethez képest –
ami sokszor fájdalmas és hosszú gyógyulási időszakot von maga után –
a sugársebészet általában fájdalommentes,
és gyakran alig igényel lábadozást.
Ez a kezelés nemcsak agytumorra alkalmazható:
tüdő-, máj- és hasnyálmirigy- daganatok ellen is használatos.
Mindeközben azzal is kísérleteznek, miként használják olyan betegségekre,
mint a Parkinson-kór, epilepszia és a kényszerbetegség.
Egy rákdiagnózis fájdalma lesújtó lehet,
viszont az efféle, beavatkozás nélküli eljárásokban történő előrelépések
egy kíméletesebb gyógymód felé mutatnak.